Οι **Boston** είναι αμερικανικό χαρντ ροκ συγκρότημα που δημιουργήθηκε στην Βοστώνη το 1976 και γνώρισε πολύ μεγάλη επιτυχία τις δεκαετίες του '70 και του '80. Ο Τομ Σολζ είναι το μοναδικό ιδρυτικό μέλος του σχήματος που παραμένει μέχρι σήμερα και εκτός της κιθάρας, των πλήκτρων και των φωνητικών, έχει αναλάβει την παραγωγή σε όλα τα άλμπουμ του συγκροτήματος.

Οι Boston έχουν πουλήσει περισσότερα από 75 εκατομμύρια αντίτυπα σε όλο τον κόσμο και 31 εκατομμύρια μόνο στην πατρίδα τους, με το ομώνυμο άλμπουμ τους να έχει βραβευθεί ως 17 φορές πλατινένιο στις Ηνωμένες Πολιτείες.

Βιογραφία
---------

Ο Τομ Σολζ ξεκίνησε να γράφει μουσική όταν ήταν φοιτητής στο ΜΙΤ, ενώ όταν αποφοίτησε έπιασε δουλειά στην Polaroid και κατασκεύασε το δικό του στούντιο στο υπόγειο του σπιτιού του. Μαζί με τον τραγουδιστή Μπραντ Ντελπ, ηχογράφησαν τα πρώτα τους ντέμο, τα οποία τους εξασφάλισαν συμβόλαιο συνεργασίας με την δισκογραφική εταιρεία Epic Records το 1975. Πέραν κάποιων overdub που έγιναν στο Λος Άντζελες, οι ηχογραφήσεις του πρώτου τους άλμπουμ πραγματοποιήθηκαν στο υπόγειο του σπιτιού του Σολζ. Η πρώτη σύνθεση των Boston αποτελούνταν από τους Σολζ, Ντελπ, τον κιθαρίστα Μπάρι Γκούντρο, τον μπασίστα Φραν Σίχαν και το ντράμερ Σιμπ Χασιάν.

*Οι Boston το 1977*
Το άλμπουμ κυκλοφόρησε στις 25 Αυγούστου 1976, ανεβαίνοντας στην τρίτη θέση του Billboard, όπου παρέμεινε για 132 εβδομάδες, την έβδομη θέση στα RPM Charts του Καναδά και την ενδέκατη θέση στην Μεγάλη Βρετανία. Περιελάμβανε το ιδιαίτερα επιτυχημένο σινγκλ "*More Than a Feeling*", που μπήκε στο Top-5 στις Ηνωμένες Πολιτείες και τον Καναδά, όπως και τα "*Foreplay/Long Time*" και '*Peace of Mind*", ενώ ο δίσκος έχει βραβευθεί ως δεκαεπτά φορές πλατινένιος. Κατά την περιοδεία για την προώθηση του άλμπουμ, το συγκρότημα άνοιγε τις εμφανίσεις των Black Sabbath, Blue Öyster Cult και Foghat, ενώ περιόδευσε σαν πρώτο όνομα στις αρχές του 1977. Το συγκρότημα προτάθηκε για βραβείο Γκράμι στην κατηγορία του καλύτερου νέου καλλιτέχνη.

Μετά την τεράστια επιτυχία του άλμπουμ, ο Σολζ πέρασε τα επόμενα δύο χρόνια συνθέτοντας τα κομμάτια του επόμενου τους δίσκου, υπό την πίεση των ιθυνόντων της Epic. Το "*Don't Look Back*" κυκλοφόρησε στις 2 Αυγούστου 1978, σκαρφαλώνοντας στην κορυφή των καταλόγων επιτυχιών των Ηνωμένων Πολιτειών και του Καναδά και πουλώντας τέσσερα εκατομμύρια αντίτυπα στον πρώτο μήνα κυκλοφορίας του. Ο Σολζ έμεινε ανικανοποίητος από το αποτέλεσμα, αν και το άλμπουμ έγινε επτά φορές πλατινένιο, με το ομώνυμο κομμάτι να μπαίνει στο Top-5, ενώ και τα "*A Man I'll Never Be*" και "*Feelin' Satisfied*" μπήκαν στο Top-50 του Billboard.

Προβλήματα στις σχέσεις του Σολζ με το μάνατζερ Τομ Άχερν έκαναν την εμφάνιση τους, με αποτέλεσμα οι δύο πλευρές να οδηγηθούν στο δικαστήριο λόγω διαφωνιών πάνω στα δικαιώματα των τραγουδιών. Η κατάσταση αυτή οδήγησε σε μεγάλη καθυστέρηση για την δημιουργία του επόμενου τους άλμπουμ, με τα μέλη των Boston να ασχολούνται με άλλα πρότζεκτ. Ως εκ τούτου, μέχρι το 1985 από την σύνθεση του "*Don't Look Back*" είχαν παραμείνει μόνο οι Σολζ και Ντελπ, με τον Γκάρι Πιλ να αναλαμβάνει την δεύτερη κιθάρα και τον Τζιμ Μάσντια τα τύμπανα. Η μήνυση κερδήθηκε από την πλευρά του Σολζ και το συγκρότημα υπέγραψε στην MCA Records.

Το "*Third Stage*" κυκλοφόρησε στις 23 Σεπτεμβρίου 1986, συνοδευόμενο από το σινγκλ "*Amanda*", με τις δύο κυκλοφορίες να ανεβαίνουν στην κορυφή των αμερικάνικων και καναδικών τσαρτ, ενώ επιτυχία γνώρισαν και τα σινγκλ "*We're Ready*" και "*Can'tcha Say*". Για την περιοδεία του δίσκου, το μπάσο ανέλαβε ο Ντέιβιντ Σάικς και τα τύμπανα ο Νταγκ Χάφμαν. Η υπόθεση με την CBS έκλεισε οριστικά τον Απρίλιο του 1990 υπέρ του Σολζ.

Το 1990, ο Ντελπ αποχώρησε από το συγκρότημα, αφού είχε συνθέσει το κομμάτι "*Walk On*", το οποίο έδωσε και τον τίτλο στο τέταρτο άλμπουμ τους. Αντικαταστάτης του ήταν ο Φραν Κόσμο και οκτώ χρόνια μετά το "*Third Stage*" κυκλοφόρησε το "*Walk On*", μπαίνοντας στο Top-10 στις ΗΠΑ και τον Καναδά. Το μοναδικό σινγκλ που γνώρισε επιτυχία ήταν το "*I Need Your Love*", που μπήκε στο Top-20 στον Καναδά και το # 51 στην πατρίδα του συγκροτήματος.

*Ο Τομ Σολζ*
Στα τέλη του 1994, επέστρεψε στο συγκρότημα ο Ντελπ και μοιράστηκε το μικρόφωνο με τον Κόσμο στην περιοδεία του 1995. Ο ντράμερ Κάρλι Σμιθ έγινε μέλος του συγκροτήματος και το 1997 κυκλοφόρησε η συλλογή "*Greatest Hits*", η οποία βραβεύθηκε ως διπλά πλατινένιος δίσκος. Ο Σμιθ και ο Σάικς αποχώρησαν, ενώ ο κιθαρίστας Άντονι Κόσμο έγινε μέλος του συγκροτήματος. Ο Σολζ ξεκίνησε να δουλεύει πάνω στον επόμενο τους δίσκο το 1998, ο οποίος κυκλοφόρησε στις 27 Αυγούστου 2002 με τίτλο "*Corporate America*". Στο άλμπουμ συμμετείχε η Μπεθ Κόεν στα δεύτερα φωνητικά, ο Άντονι Σιτρινάιτ στα τύμπανα και η Κίμπερλι Νταμ στο μπάσο. Για την προώθηση του δίσκου, οι Boston περιόδευσαν στην Βόρεια Αμερική το 2003 και το 2004.

Στις 9 Μαρτίου 2007, ο Ντελπ αυτοκτόνησε στο μπάνιο του σπιτιού του, αφού ασφάλισε τις σχισμές στην πόρτα και το παράθυρο και άναψε κάρβουνα, πεθαίνοντας από δηλητηρίαση από μονοξείδιο του άνθρακα. Είχε παίξει ζωντανά για τελευταία φορά στις 13 Νοεμβρίου 2006, προς τιμή του Νταγκ Φλούτι. Εις μνήμη του Ντελπ, έδωσαν οι Boston την συναυλία "Come Together: A Tribute to Brad Delp" στις 19 Αυγούστου 2007 στην Bank of America Pavilion της Βοστώνης.

Την άνοιξη του 2008, ο Σολζ ανακοίνωσε τη νέα σύνθεση του συγκροτήματος, με τον Τόμι Ντε Κάρλο στα φωνητικά και τα πλήκτρα, τον Μάικλ Σουίτ στα φωνητικά και την κιθάρα, τον Τζεφ Νιλ στα τύμπανα, τον Σολζ και τον Πιλ στην κιθάρα και τα φωνητικά και τη Νταμ στο μπάσο. Η νέα σύνθεση περιόδευσε με τους Styx στις Ηνωμένες Πολιτείες, αλλά το 2011 ο Σουίτ αποχώρησε με τον κιθαρίστα και τραγουδιστή Ντέιβιντ Βίκτορ να παίρνει την θέση του.

Οι Boston περιόδευσαν και πάλι στην Βόρεια Αμερική το 2012, με τον Κάρλι Σμιθ να επιστρέφει στα τύμπανα. Στις 3 Δεκεμβρίου 2013, κυκλοφόρησαν το έκτο τους άλμπουμ με τίτλο "*Life, Love & Hope*" μέσω της Frontiers Records, μπαίνοντας στο Top-40 του Billboard. Ακολούθησε η περιοδεία Heaven on Earth στις ΗΠΑ και την Ιαπωνία, όπου η Τρέισι Φέρι αντικατέστησε τη Νταμ.

Το 2015, το συγκρότημα περιόδευσε με την σύνθεση των Σολζ, Πιλ, Ντε Κάρλο, Φέρι και Μπεθ Κοέν, η οποία επέστρεψε αναλαμβάνοντας την κιθάρα και τα δεύτερα φωνητικά, ενώ στα τύμπανα επέστρεψε ο Τζεφ Νιλ. Την επόμενη χρονιά, γιόρτασαν τα σαράντα χρόνια του συγκροτήματος με μία ακόμη περιοδεία.

Στις 22 Μαρτίου 2017, ο Σιμπ Χασιάν πέθανε σε ηλικία 67 ετών.
 Το συγκρότημα προγραμμάτισε την περιοδεία Hyper Space Tour για το καλοκαίρι του ίδιου έτους, όπου τις εμφανίσεις τους θα ανοίγουν οι Joan Jett & The Blackhearts.

Δισκογραφία
-----------

### Στούντιο ηχογραφήσεις


| Έτος | Άλμπουμ | ΗΠΑΗνωμένες Πολιτείες Αμερικής | ΚαναδάςΚαναδάς | ΓερμανίαΓερμανία | ΑγγλίαΑγγλία | Επίπεδο βράβευσης |
| --- | --- | --- | --- | --- | --- | --- |
| 1976 | ***Boston*** | 3 | 7 | 4 | 11 | *17 x πλατινένιος* |
| 1978 | ***Don't Look Back*** | 1 | 1 | 10 | 9 | *7 x πλατινένιος* |
| 1986 | ***Third Stage*** | 1 | 1 | 25 | 37 | *4 x πλατινένιος* |
| 1994 | ***Walk On*** | 7 | 10 | 40 | 56 | *Πλατινένιος* |
| 2002 | ***Corporate America*** | 42 | - | - | - |  |
| 2013 | ***Life, Love & Hope*** | 37 | - | - | - |  |

### Συλλογές

| Έτος | Άλμπουμ | Θέσεις τσαρτ | Επίπεδο βράβευσης |
| --- | --- | --- | --- |
| ΗΠΑΗνωμένες Πολιτείες Αμερικής | ΚαναδάςΚαναδάς |
| 1997 | ***Greatest Hits*** | 47 | 61 | *2 x πλατινένιος* |

### Σινγκλ


| *Έτος* | *Σινγκλ* | *Θέσεις τσαρτ* | *Άλμπουμ* |
| --- | --- | --- | --- |
| ΗΠΑΗνωμένες Πολιτείες Αμερικής | ΚαναδάςΚαναδάς |
| 1976 | "*More Than a Feeling*" | 5 | 4 | *Boston* |
| 1977 | "*Foreplay/Long Time*" | 22 | 9 |
| "*Peace of Mind*" | 38 | 41 |
| 1978 | "*Don't Look Back*" | 4 | 6 | *Don't Look Back* |
| "*A Man I'll Never Be*" | 31 | 27 |
| 1978 | "*Feelin' Satisfied*" | 46 | 84 |
| 1986 | "*Amanda*" | 1 | 1 | *Third Stage* |
| "*We're Ready*" | 9 | 25 |
| 1987 | "*Cool the Engines*" | — | — |
| "*Can'tcha Say (You Believe in Me)/Still In Love*" | 20 | 88 |
|
| "*Hollyann*" | — | — |
| 1994 | "*I Need Your Love*" | 51 | 17 | *Walk On* |
| "*Walk On Medley: Walk On*" | — | — |
| "*The Star Spangled Banner/4th Of July Reprise*" | — | — | — |
| 2002 | "*God Rest Ye Merry Gentlemen*" | — | — | — |
| 2013 | "*God Rest Ye Merry Gentlemen*" | — | — | — |

Παραπομπές
----------

1. ↑  The top selling rock bands of all time - CNN.com
2. ↑  40 Years Ago: Boston Release Their Debut Album
3. ↑  «Top Albums/CDs - Volume 26, No. 11, December 11 1976». Αρχειοθετήθηκε από το πρωτότυπο στις 9 Μαΐου 2017. Ανακτήθηκε στις 26 Απριλίου 2017.
4. ↑  The Guide to United States Popular Culture
5. ↑  Past Winners Search | GRAMMY.com - Archive.is
6. ↑  Revisiting Boston's Rushed Second Album, 'Don't Look Back'
7. ↑  USCA1 Opinion - First Circuit
8. ↑  Third Stage - Boston | Songs, Reviews, Credits | AllMusic
9. ↑  Walk On - Boston | Songs, Reviews, Credits | AllMusic
10. ↑  Greatest Hits - Boston | Songs, Reviews, Credits | AllMusic
11. ↑  Corporate America - Boston | Songs, Reviews, Credits | AllMusic
12. ↑  «Brad Delp: Details Emerge About His Tragic Suicide | Guitar World». Αρχειοθετήθηκε από το πρωτότυπο στις 10 Μαΐου 2017. Ανακτήθηκε στις 26 Απριλίου 2017.
13. ↑  City of Boston Pays Tribute to Hometown Hero, Doug Flutie[*νεκρός σύνδεσμος*]
14. ↑  «Brad Delp-Boston Tribute Take Two». Αρχειοθετήθηκε από το πρωτότυπο στις 12 Φεβρουαρίου 2018. Ανακτήθηκε στις 26 Απριλίου 2017.
15. ↑  BOSTON AND STYX LIVE! IN CONCERT JUNE 20 AT COUSHATTA CASINO RESORT
16. ↑  Michael Sweet Leaves BOSTON for Stryper < Music News | CBN.com
17. ↑  Bio - David Victor - Vocalist + Guitarist
18. ↑  Boston Announces 2012 Tour Dates - Ultimate Classic Rock
19. ↑  Life Love & Hope - Boston | Songs, Reviews, Credits | AllMusic
20. ↑  Boston - Heaven on Earth Tour at PNC Bank Arts Center[*νεκρός σύνδεσμος*]
21. ↑  40TH ANNIVERSARY 2016 TOUR
22. ↑  sib-hashian-dead - Ultimate Classic Rock
23. ↑  Boston Adds Joan Jett to New Summer 2017 'Hyper Space' Tour Dates
24. 1 2 3  «Boston | Billboard». Αρχειοθετήθηκε από το πρωτότυπο στις 9 Ιουλίου 2015. Ανακτήθηκε στις 26 Απριλίου 2017.
25. 1 2 3  Search: RPM - Library and Archives Canada
26. ↑  Offizielle Deutsche Charts: Home
27. ↑  BOSTON | full Official Chart History | Official Charts Company
28. ↑  American certifications – Boston

Πηγές
-----

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Boston (συγκρότημα)** |

* Boston | Biography & History | AllMusic
* A Biography of the Band Boston - ThoughtCo
* BOSTON History (The Band) | The Official Site of Fraze Pavilion
* Boston Artistfacts - Songfacts

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 169589787
* LCCN: n91116676
* ISNI: 0000 0001 2342 0356
* GND: 10276685-X
* SUDOC: 162505612
* BNF: cb13902082s (data)
* MusicBrainz: 0d8b0d50-e4cf-4da4-965d-f24c58ec3268
* NKC: mzk2003210511

 |

 |